આ અહેવાલમાંથી પ્રેરણા લઈને સુપ્રીમ કોર્ટમાં રામ જેઠમલાણીએ પબ્લિક ઈન્ટરેસ્ટ લિટીગેશન ફાઈલ કરી હતી અને મનમોહન સરકાર વિદેશમાંથી કાળું નાણું લાવવામાં સદંતર નિષ્ફળ નીવડી હોવાનો માહોલ બનાવવામાં ભાજપ સફળ થયો હતો. ટૂંકમાં, સમગ્ર દેશમાં એક એવી છાપ ઉપસી હતી કે, કોંગ્રેસીઓ કાળા નાણાંને વિદેશમાં લઈ જવામાં પ્રોત્સાહન આપે છે, કાળા નાણાંના સંગ્રહખોરો સામે આંખ આડા કાન કરે છે અને જો ભાજપ સત્તામાં આવશે તો આ તમામ કાળું નાણું દેશમાં પરત આવી જશે. જેના ભાગરૂપે આ દેશમાં હજારો શાળાઓ, કોલેજો, હોસ્પિટલો, હોસ્ટેલો, બાલમંદિરો, નારી સંરક્ષણગૃહો ખુલી જશે-…થી માંડીને દરેક ભારતીયના ખાતામાં ૧૫ લાખ રૂપિયા જમા થશે એ મતલબના સંદેશાઓ વોટ્સએપ, ફેસબુક સહિતના સોશિયલ મીડિયામાં વાઈરલ કરવામાં આવ્યા હતાં. આજે મોદી સરકારને એ પ્રચાર હવે નડી રહ્યો છે. વખાણેલી ખીચડી દાંતે વળગે એવો ઘાટ મોદી સરકાર માટે સર્જાયો છે. મોદી સરકારની કાળું નાણું નાથવાની નિયત સાફ હતી એમ માનવા માટે આપણી પાસે પૂરતા પુરાવા છે. દા.ત. સત્તામાં આવ્યા બાદ મોદી સરકારે કાળા નાણાંને નાથવા માટે સુપ્રીમ કોર્ટના આદેશથી સ્પેશિયલ ઈન્વેસ્ટીગેશન ટીમની રચના કરી હતી. સાથોસાથ બેનામી ટ્રાન્ઝેક્શન પર પ્રતિબંધ મૂકાય તે માટે કાયદો સુધાર્યો હતો. ત્યારબાદ એકીઝાટકે નોટબંધી કરીને ૫૦૦ અને ૧૦૦૦ની નોટો પર પ્રતિબંધ મૂકી દીધો હતો. જેથી કાળું નાણું પકડી શકાય. સાથોસાથ કાળા નાણાંને સફેદ બનાવવા માટે એમ્નેસ્ટી સ્કીમની પણ જાહેરાત કરી હતી. તદ્ઉપરાંત, સ્વિસ બેંકોમાં નાણાં મૂકનાર ભારતીયોની ઓળખ છતી થાય એ અંગેના કરાર પણ સ્વિસ સરકાર સાથે કર્યા હતા અને ૧ જાન્યુઆરી, ૨૦૧૮થી તેના અમલીકરણની ખાતરી પણ મળી હતી. ટૂંકમાં સરકારની નિયત સાફ છે એમ ચોક્કસ કહી શકાય, પરંતુ વડાપ્રધાન નરેન્દ્ર મોદીની આજ્ઞા અનુસાર તેમના કેટલાક કેબિનેટ મંત્રીઓ અને સરકારી અધિકારીઓ વર્તતા હોય એમ જણાતું નથી. કાં તો આ અધિકારીઓ બેદરકાર, બિનકાર્યક્ષમ હોઈ શકે અથવા તો અતિશય ભ્રષ્ટાચારી અને કાળા નાણાંના પાપમાં ભાગીદાર. ઉદાહરણ તરીકે, મોદી સરકારે બેનામી ટ્રાન્ઝેક્શન પ્રતિબંધિત કાયદો અમલી બનાવ્યો પરંતુ એક વર્ષમાં બે હજાર કરોડની ૫૫૦ સંપત્તિને જપ્ત કરીને ૫૩૦ નોટિસ આપવા સિવાય આ વિભાગે ખાસ કંઈ ઉકાળ્યું હોય તેમ જણાતું નથી. એમ્નેસ્ટી સ્કીમમાં પણ પાંચ હજાર કરોડથી વધારે રકમ પ્રાપ્ત થઈ નથી જ્યારે ઈન્કમટેક્સની રેઈડમાં કુલ ૧૭ હજાર કરોડની આવક સરકારને પ્રાપ્ત થઈ છે. વડાપ્રધાન નરેન્દ્ર મોદીએ સ્વાતંત્ર્ય દિને લાલકિલ્લા પરથી પોતાના વક્તવ્યમાં કાળા નાણાંને નાથવાના પોતાના નિર્ધારનો પુનરોચ્ચાર કર્યો હતો, પરંતુ વહીવટી તંત્રની નિષ્ફળતાએ મોદીની નિયત પર પાણી ફેરવી દીધું. ખુદ ભાજપ દ્વારા નિયુક્ત થયેલી કાળા નાણાં અંગેની કમિટીના તજજ્ઞ તથા આઈઆઈએમ-બેંગલોરના પ્રોફેસર તરીકે રહી ચૂકેલા પ્રો. આર.વૈદ્યનાથનનો અહેવાલ કહે છે કે, સ્વિસબેંકો સહિત વિદેશોમાં ભારતીયોના ૬૫ લાખ કરોડ જેટલાં કાળા નાણાં જમા થઈ ચૂક્યા છે જ્યારે ભારતમાં પ્રવર્તમાન કાળા નાણાંની રકમ કમ સે કમ ૧૫ લાખ કરોડ રૂપિયા જેટલી થવા જાય છે.